Document ID: 32014R1150

UREDBA (EU) št. 1150/2014 EVROPSKEGA PARLAMENTA IN SVETA
z dne 29. oktobra 2014
o spremembi Uredbe (EU) št. 374/2014 o znižanju ali odpravi carinskih dajatev za blago s poreklom iz Ukrajine
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o delovanju Evropske unije in zlasti člena 207(2) Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
v skladu z rednim zakonodajnim postopkom (1),
ob upoštevanju naslednjega:
(1)
Ukrajina je prednostna partnerska država v okviru evropske sosedske politike in vzhodnega partnerstva. Evropska unija si prizadeva za tesnejši odnos z Ukrajino zaradi njenega političnega pridruževanja in gospodarskega povezovanja z Unijo. Glede na navedeno sta Unija in Ukrajina, v obdobju med 2007 in 2011 s pogajanji dosegli Sporazum o pridružitvi med Evropsko unijo in njenimi državami članicami na eni strani ter Ukrajino na drugi strani (2) (v nadaljnjem besedilu: Sporazum o pridružitvi), vključno s poglobljenim in celovitim območjem proste trgovine (v nadaljnjem besedilu: DCFTA), ki sta ga obe pogodbenici podpisali 27. junija 2014. V skladu z določbami DCFTA bosta Unija in Ukrajina vzpostavili območje proste trgovine s prehodnim obdobjem največ 10 let od začetka veljavnosti Sporazuma o pridružitvi, v skladu s členom XXIV Splošnega sporazuma o tarifah in trgovini iz leta 1994.
(2)
Glede na izjemne izzive na področju varnosti, politike in gospodarstva, s katerimi se sooča Ukrajina, ter da se zagotovi podpora njenemu gospodarstvu, je bila sprejeta odločitev, da se Seznam koncesij iz Priloge I-A k Sporazumu o pridružitvi izvaja že vnaprej, prek avtonomnih trgovinskih preferencialov, določenih z Uredbo (EU) št. 374/2014 Evropskega parlamenta in Sveta (3). Zaradi izzivov, s katerimi se še vedno sooča Ukrajina, bi se morala uporaba Uredbe (EU) št. 374/2014 podaljšati do 31. decembra 2015. Zaradi predvidljivosti bi morali carinske dajatve in dostop do tarifnih kvot za podaljšano obdobje ostati na ravni iz leta 2014.
(3)
Člen 2 Sporazuma o pridružitvi določa, da so spoštovanje demokratičnih načel, človekovih pravic in temeljnih svoboščin in spoštovanje načela pravne države bistveni elementi navedenega sporazuma. Poleg tega določa, da so spodbujanje spoštovanja načel suverenosti in ozemeljske celovitosti, nedotakljivosti meja in neodvisnosti ter preprečevanje širjenja orožja za množično uničevanje in pripadajočih nosilcev ter s tem povezanih materialov prav tako bistveni elementi navedenega sporazuma. Avtonomni preferenciali, določeni z Uredbo (EU) št. 374/2014, bi prav tako morali biti pogojeni s spoštovanjem istih načel s strani Ukrajine. Da bi Uredbo (EU) št. 374/2014 prilagodili praksi Unije in drugim instrumentom trgovinske politike EU, je primerno uvesti možnost začasne opustitve preferencialov v primeru, da Ukrajina ne bi spoštovala temeljnih načel človekovih pravic, demokracije in pravne države.
(4)
Zaradi nujnih razlogov bi bilo treba uporabiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji in Pogodbi o delovanju Evropske unije -
SPREJELA NASLEDNJO UREDBO:
Člen 1
Uredba (EU) št. 374/2014 se spremeni:
1.
člen 1 se nadomesti z naslednjim:
„Člen 1
Prednostne obravnave
Carinske dajatve na blago s poreklom iz Ukrajine se znižajo ali odpravijo v skladu s Prilogo I. Kadar je v Prilogi I sklicevanje na kategorije, se osnovna stopnja dajatev za kategorijo 0 za leti 2014 in 2015 odpravi, za kategorijo 3 se zmanjša za 25 %, za kategorijo 5 za 16,7 %, za kategorijo 7 pa za 12,5 %.“
;
2.
v členu 2 se doda naslednja točka:
„(e)
spoštovanje demokratičnih načel, človekovih pravic in temeljnih svoboščin ter spoštovanje načela pravne države, kot določa člen 2 Sporazuma o pridružitvi (4).
;
3.
v členu 7 se drugi odstavek nadomesti z naslednjim:
„Uporablja se do 31. decembra 2015.“
;
4.
Prilogi II in III se nadomestita z besedilom iz prilog I oziroma II k tej uredbi.
Člen 2
Ta uredba začne veljati dan po objavi v Uradnem listu Evropske unije.
Uporablja se od 2. novembra 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. oktobra 2014

Labels: 3
18